Broj: 711-I-2334-M-416/22-02-19

Zagreb, 27. listopada 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu:, Nataše Novaković kao predsjednice Povjerenstva za odlučivanje o sukobu interesa te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Karoline Vidović Krišto, zastupnice u Hrvatskom saboru**, za davanjem mišljenja Povjerenstva,na 192. sjednici održanoj dana 27. listopada 2022.g. donosi sljedeće

**MIŠLJENJE**

**Sukladno članku 15. stavku 1. i 3. ZSSI-a, obveznica Karolina Vidović Krišto, zastupnica u Hrvatskom saboru, ne može prihvatiti maramu proizvođača Croata, budući da se ne radi o daru simbolične vrijednosti te je s istim dužna postupiti sukladno Uredbi Vlade Republike Hrvatske („Narodne novine“, broj 141/2004).**

Obrazloženje

Zahtjev za mišljenjem podnijela je obveznica Karolina Vidović Krišto, zastupnica u Hrvatskom saboru. U Povjerenstvu zahtjev je zaprimljen 24. listopada 2022.g. pod poslovnim brojem 711-U-8450-M-416/22-01-4, povodom kojeg se vodi predmet broj M-416/22.

Člankom 3. stavkom 1. podstavkom 3. ZSSI-a propisano je da zastupnici u Hrvatskom saboru obveznici ZSSI-a. Stoga je i Karolina Vidović Krišto povodom obnašanja dužnosti zastupnice u Hrvatskom saboru dužna pridržavati se odredbi ZSSI-a

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu navodi kako ju je prije dva dana posjetio hrvatski građanin koji živi u Njemačkoj te da joj je tom prigodom uručio dar za koji je obveznica shvatila da se radi o marami proizvođača Croata, za koju pretpostavlja da spada u višu cjenovnu kategoriju te ga kao takvog ne može prihvatiti. Obveznica stoga postavlja upit što da učini s navedenim darom odnosno može li isti donirati.

Člankom 15. stavkom 1. ZSSI-a propisano je da se darom, u smislu ZSSI-a, smatra novac, stvari bez obzira na njihovu vrijednost, prava i usluge dane bez naknade koje obveznika dovode ili mogu dovesti u odnos zavisnosti ili kod njega stvaraju obvezu prema darovatelju.

Stavkom 2. i 3. istoga članka ZSSI-a propisano je da se ne smatraju darovima, u smislu ZSSI-a, uobičajeni darovi između članova obitelji, rodbine i prijatelja te državna i međunarodna priznanja, odličja i nagrade te da obveznik smije zadržati samo dar simbolične vrijednosti i to najviše u vrijednosti do 500,00 kuna od istog darovatelja.

Stavkom 5. i 6. istoga članka ZSSI-a propisano je da darovi protokolarne naravi koji prelaze iznos od 500,00 kuna te ostali darovi koje obveznik ne zadrži kada na to ima pravo postaju vlasništvo Republike Hrvatske te da će Vlada uredbom propisati način postupanja s darovima koji su vlasništvo Republike Hrvatske.

Povjerenstvo ističe kako je Vlada Republike Hrvatske dana 06. listopada 2004.g. donijela Uredbu o darovima koje prime dužnosnici, kojom je propisala da se primljeni dar predaje na korištenje tijelu u kojem obveznik obnaša dužnost, najkasnije u roku osam dana od primitka dara te da dar postaje vlasništvo Republike Hrvatske o čemu se obvezniku izdaje potvrda.

Povjerenstvo stoga ističe da je obveznica, budući da se u konkretnom slučaju ne radi o daru simbolične vrijednosti koji bi mogla prihvatiti, a što proizlazi iz njezina zahtjeva za mišljenje, dužna postupiti sukladno Uredbi Vlade Republike Hrvatske.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Karolina Vidović Krišto, elektroničkom dostavom
2. Objava na internetskoj stranici Povjerenstva
3. Pismohrana